Senzo Meyiwa-moord: Misdaad neem krisisafmetings aan, sê AfriForumSenzo Meyiwa Foto: soccerladuma.co.za Die burgerregte-organisasie AfriForum het Maandag gesê hy veroordeel die moord op Senzo Meyiwa, kaptein en doelwagter van Bafana Bafana en Orlando Pirates. AfriForum doen ’n beroep op die polisie om alles moontlik te doen om toe te sien dat diegene wat verantwoordelik is vir hierdie lafhartige daad, aan die pen ry. Kallie Kriel, uitvoerende hoof van AfriForum, het sy organisasie se meegevoel met Meyiwa se familie en vriende uitgespreek. “Die moord op Meyiwa onderstreep weer die feit dat misdaad in Suid-Afrika krisisafmetings aanneem en dat die gemeenskap toenemend self binne die raamwerk van die wet gemeenskapsveiligheidsinisiatiewe tot stand sal moet bring om hulle eie veiligheid te verseker,” het Kriel gesê. Intussen het genl. Riah Phiyega, nasionale polisiekommissaris, ŉ perskonferensie saamgeroep oor die ondersoek na die moord op Meyiwa. Die konferensie vind om 12:00 in Johannesburg plaas. Brig. Neville Malila, ŉ provinsiale polisiewoordvoerder, het gesê geen verdere amptelike inligting oor die saak sal voor dan uitgereik word nie. EWN het Maandag berig dat Phiyega ŉ taakspan aangestel het om die moord te ondersoek. Die polisie het ook Maandag ŉ beloning van R150 000 aangebied vir inligting wat tot die inhegtenisneming van Meyiwa se aanvallers kan lei. Hy is Sondagaand omstreeks 20:00 tydens ŉ vermeende huisbraak by ŉ huis in Vosloorus doodgeskiet. “Daar was sewe mense in die huis,” het die polisie op Twitter bevestig. “Twee verdagtes het die huis betree en een het buite gebly. Die drie aanvallers het ná die skietery te voet gevlug.” Geen ander persoon is tydens die skietery beseer nie. Die polisie ondersoek ŉ saak van moord. Mense wat die polisie in hul ondersoek kan bystaan, word versoek om Crime Stop by 08600 10111 te skakel of stuur ŉ SMS na Crime Line by 32211.